РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/131-22

06. октобар 2022. године

Б е о г р а д

ЗАПИСНИК

СА СЕДМЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 06. ОКТОБРА 2022. ГОДИНЕ

Седница је почела у 11,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Сандра Божић, Угљеша Мрдић, Александар Марковић, Ана Миљанић, Дуња Симоновић Братић, Војислав Михаиловић, Живота Старчевић, Јанко Веселиновић, Драгана Ракић, Сања Марић и Бошко Обрадовић.

Седници су присуствовали заменици чланова Одбора: Светозар Вујачић, заменик члана Верољуба Матића и Срђан Миливојевић, заменик члана Драгане Ракић.

Седници нису присуствовали чланови Одбора: Верољуб Матић, Александар Мирковић, Виолета Филип и Мирослав Алексић.

Седници је, током разматрања 1. тачке усвојеног дневног реда приступио Мирослав Алексић, члан Одбора, а Ђорђе Комленски, члан Одбора и Андријана Васић, заменик члана Одбора Александра Мирковића, приступили су седници током разматрања 2. тачке усвојеног дневног реда.

Седници су присуствовали и народни посланици који нису чланови Одбора Ђорђе Микетић и Ђорђе Павићевић.

На предлог председника, Одбор је већином гласања, утврдио следећи:

Д н е в н и р е д:

- усвајање записника са Пете и Шесте седнице Одбора -

1. Разматрање оставки које су на функцију народног посланика поднеле Јелена Богдановић (акт 01 број 118-1898/22 од 23. септембра 2022. године) и Драгана Стевић (акт 01 број 118-1990/22 од 03. октобра 2022. године);

2. Разматрање Предлога одлуке о распореду седења народних посланика и других лица у Великој сали у Дому Народне скупштине, који је поднео народни посланик Миленко Јованов (21 број: 404-1892/22 од 4. октобра 2022. године);

3. Разматрање захтева народног посланика Иване Парлић за остваривање права на исплату месечне накнаде на име закупа стана у Београду и права на накнаду за одвојени живот од породице (21 број 120-1846/22 од 16. септембра 2022. године).

Пре преласка на рад по утврђеном дневном реду, Одбор је већином гласова, без примедаба, усвојио записнике са Пете и Шесте седнице Одбора.

**Прва тачка дневног реда:** Разматрање оставке које су на функцију народног посланика поднеле Јелена Богдановић и Драгана Стевић

Председник је констатовао да су оставке Јелене Богдановић и Драгане Стевић, у складу са Законом о избору народних посланика и Пословником, оверене код надлежног државног органа и у законском року предате на писарницу Народне скупштине.

Председник Одбора је предложио да се Народној скупштини поднесе извештај о наступању случаја из члана 131. став 2. тачк а 6. Закона о избору народних посланика у коме се подношење оставке наводи као разлог за престанак мандата народном посланику, с предлогом да Народна скупштина констатује престанак мандата именованим народним посланицима.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставки народних посланика Јелене Богдановић, изабране са Изборне листе ''ДР МИЛОШ ЈОВАНОВИЋ - НАДА ЗА СРБИЈУ - Српска коалиција НАДА - Национално демократска алтернатива - Демократска странка Србије (ДСС) - За Краљевину Србију (МОНАРХИСТИ) - Војислав Михаиловић'' и Драгане Стевић, изабране са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', наступио случај из члана 131. став 2. тачка 6. Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина у смислу члана 133. истог закона, констатује да је именованим престао мандат народног посланика.

Попуњавање упражњених посланичких места извршиће се додељивањем мандата другим кандидатима у складу са чланом 135. Закона.

За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Разматрање Предлога одлуке о распореду седења народних посланика и других лица у Великој сали у Дому Народне скупштине, који је поднео народни посланик Миленко Јованов

Председник Одбора је у уводном обраћању истакао да је према договору са претходне седнице поднео Предлог одлуке о распореду седења народних посланика и других лица у Великој сали Дома Народне скупштине, који је достављен члановима Одбора, са шематским приказом седења народних посланика у Великој сали Дома Народне скупштине. Истакао је да је поводом овог питања већ одржано неколико седница Одбора; да није било конкретних предлога да се постојећи спор око седења народних посланика у сегменту 2. Велике сале реши; да се приликом предлагања одлуке руководио решењима из претходних одлука које су примењиване у сазивима Народне скупштине од 2012. до 2014. године, од 2014. до 2016. године и од 2016. до 2020. године. С тим у вези је напоменуо да је постојало правило да се редови у сегментима Велике сале - седишта попуњавају хоризонтално, да се шефовима посланичких група омогућавало да седе у првом реду, наводећи да је примењен објективни параметар - јачина и број мандата које је листа освојила на изборима. Указао је да је проблем што у сектору 2. Велике сале седе посланици четири посланичке групе, а у првом реду постоје само три места за седење; да је при томе једна изборна листа образовала две посланичке групе, те је принцип којим се руководио тај да већа посланичка група добије право да њен председник седи у првом реду, а да место због кога је настао проблем, остане упражњено. Председник Одбора је подвукао да је распоред седења у осталим секторима сале дефинисан на бази договора.

Ђорђе Микетић је изнео мишљење да је у питању преседан јер ће председник посланичког клуба коме припада седети сам, четири реда испред осталих чланова посланичке групе. Сматра да би таквим распоредом био онемогућен рад посланичке групе и предложио да распоред седења буде као што је био на конститутивној седници.

Војислав Михајловић је указао да се интереси не могу остваривати ад хоц, по потреби, те да цени труд председника Одбора да изнађе објективан критеријум за решавање насталог спора, а то је бројност, односно постојање већине. Истакао је да ће коалиција којој припада прихватити предложено решење о распореду седења.

Ђорђе Микетић је поновио да се у конкретном случају ради о преседану и да се само у сегменту 2. Велике сале примењује то правило, а да постоји договор три посланичке групе о распореду седења.

Мирослав Алексић је предложио да се исто правило примени за све секторе и посланичке групе јер се, како је оценио, у конкретном случају ради о одступању од правила. Навео је да уколико се праве изузеци може доћи до отварања Пандорине кутије; да би требало да иста правила важе за све, односно, како је навео, на комплетан распоред седења у Великој сали.

Драгана Ракић је истакла да се ради о неважној теми, у мору много важнијих; да би исто правило требало да важи за све - правило које је било примењено на конститутивној седници Народне скупштине када су народни посланици седели подељени по вертикалама, а не по хоризонталама. Упознала је присутне да ће Демократска странка гласати за такав предлог и образложила да је то предлог из августа, који је био примењен приликом конституисања Народне скупштине.

Јанко Веселиновић је рекао да није почело јесење заседање Народне скупштине, да није формирана Влада, да Народна скупштина не врши надзорну улогу над Владом, а чланови Одбора расправљају ко ће где седети. Из наведених разлога сматра да расправа по овом предлогу није одговарајућа јер постоје важнија питања. Изнео је пример Иве Андрића који је седео у претпоследњем реду у Народној скупштини и закључио да му то није сметало. Захвалио се председнику Одбора што ажурно сазива седнице ради решавања овог питања, будући да је то у делокругу рада Одбора и изразио запитаност из којих разлога се на седницама других Одбора не разматрају важна питања која су из делокруга рада тих Одбора. Истакао је да ће се уздржати од гласања по овом питању.

Миленко Јованов је указао да је дневни ред седнице утврђен, да постоји конкретан предлог и апеловао да се чланови Одбора о њему изјашњавају.

Ђорђе Павићевић је запитао из којих разлога је дошло до измене иницијалног договора постигнутог на конститутивној седници. Сматра да је предложени распоред, како је навео апсурдан, будући да председник посланичког клуба седи четири реда испред посланика свог клуба; да је у претходним сазивима Народне скупштине било ситуација када су се прекомпоновали посланички клубови али да то није подразумевало промену распореда седења у Великој сали .

Миленко Јованов је истакао да је вертикална расподела седишта и довела до проблема, те се због таквог распореда на седници која је била посвећена Косову и Метохији, народни посланик Јовановић шетао по сали и добацивао док се утврђивао дневни ред. Изразио је неслагање са оценом да се ради о преседану, аргументујући то распоредом седења у Великој сали у сазивима од 2012. до 2020. године. Изнео је став да је Одбор, као претходно питање, утврдио да у осталим сегметнима Велике сале није било проблема и истакао да је предметна одлука прва коју овај Одбор. Изнео је да је Одбору дато да ово питање реши и да о предложеном могу да се изјасне гласањем за, против или уздржано. Истакао је и да је од седам одржаних седница, шест било посвећено решавању питања седења у Великој сали; да Одбору није упућен ни један конкретан предлог како да се спорно питање реши, те је с тога предложено решење које је засновано на обичајима у функционисању Народне скупштине.

Ђорђе Микетић је увидом у шематски приказ Велике сале, констатовао да су шефови посланичких група распоређени хоризонтално у првом реду, у свим клупама, а да је преседан клупа посланичке групе којој он припада. Поновио је да је договор постигнут пред конститутивну седницу Народне скупштине; да исти није важио на следећој седници и да је из тог разлогао настао проблем. Истакао је да три посланичке групе имају договор и да би распоред седења требало да буде као на конститутивној седници, без изузетка. Сматра да је проблем у томе што заменик шефа Посланичке групе ЗАЈЕДНО-МОРАМО, Александар Јовановић Ћута, седи у првом реду и навео, да уколико је то проблем може да се направити распоред седења као на конститутивној седници, где ће у првом реду седети народни посланик Радомир Лазовић, председник Посланичке групе Зелено-левог клуба.

Миленко Јованов је истакао да се са предлогом закаснило, да га је народни посланик Радомир Лазовић замолио да седи тамо где је и седео на конститутивној седници, те констатовао да је тема елаборирана, као и да на предложену одлуку нема амандмана.

Одбор је већином гласова усвојио Предлог одлуке о распореду седења народних посланика и других лица у Великој сали у Дому Народне скупштине, у тексту који је достављен, са Шематским приказом који је саставни део Одлуке.

**Трећа тачка дневног реда:** Разматрање захтева народног посланика Иване Парлић за остваривање права на исплату месечне накнаде на име закупа стана у Београду и права на накнаду за одвојени живот од породице

Председник Одбора је упознао чланове да је Ивана Парлић поднела захтев за остваривање права на исплату месечне накнаде на име закупа стана у Београду и накнаду за одвојени живот од породице, да је у прилогу захтева доставила оверени уговор о закупу стана, фотокопију своје личне карте и личне карте супруга, као и извод из матичне књиге рођених за малолетну децу. Напоменуо је да је због заштите података о личности, уговор о закупу без адресе, матичних бројева и других података о личности, с тим да увид у достављену документацију може да се изврши у канцеларијама Службе Одбора. Указао је да Одбор према Одлуци о посланичкој накнади може да одлучи да се народном посланику, који нема пребивалиште у Београду и не користи право на хотелски смештај, на лични захтев, исплати месечна накнада на име закупа стана у Београду у укупном износу од 35.000,00 динара; да је према одредби члана 5. став 4. Одлуке предвиђено да народни посланик који користи право на месечну накнаду на име закупа стана у Београду, има право на накнаду на одвојени живот од породице у износу 40% просечне зараде по запосленом у привреди Републике Србије према последњем коначном објављеном податку републичког органа надлежног за послове статистике, на дан исплате. Породицу према одлуци чине брачни друг и малолетне дете.

Дискусије није било.

Одбор је једногласно донео Решење о утврђивању права исплату месечне накнаде на име закупа стана у Београду у износу од 35.000,00 динара за Ивану Парлић, као и Решење о коришћењу права на накнаду за одвојени живот од породице, почев од 15. септембра 2022. године.

\*\*\*

Седница је завршена у 11,35 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов